Davorin Popović

Davorin Popović (23. septembar 1946 - 18. juni 2001) bio je bosanskohercegovački pop i rock pjevač i član jednog od najznačajnijih sarajevskih muzičkih sastava "Indexi", te jedna od najvećih pjevačkih zvijezda bivše Jugoslavije.

 Uvod 
U užem krugu porodice i prijatelja uvijek su ga nazivali Davor, ali od milja su ga zvali i Dačo. Nadimak Pimpek dobio je još u djetinjstvu zbog jedne male izrasline kraj lijevog uha. Taj nadimak bio je toliko uobičajen uz njegovo ime, da je čak jedan njemački online magazin, objavljujući vijest o njegovoj smrti, napisao da je Davorin Popović Pimpek puno rodno ime i prezime pjevača Indexa.

Pjevačem je sam sebe zvao, obično počinjući svoje priče sa: .

 Sportska karijera 
Studirao je na Fakultetu političkih nauka u Sarajevu, a od rane mladosti bavio se rukometom i košarkom, a u ovom drugom sportu je bio jedan od najtalentiranijih bekova koje je Sarajevo u to doba imalo. Bio je kapetan Mlade Bosne (kasnije Željezničar) i kao standardni prvotimac odigrao je preko 500 utakmica. Sportom se aktivno prestao baviti 1968. godine.

 Muzička karijera 
Muzičku karijeru Davorin Popović je počeo u grupi Lutalice, a Indexima pristupa krajem 1964. godine i zaštitni je znak grupe sve do njenog raspada 2001. godine.
Kao vokalni solist, ali opet uz potporu matične grupe, objavio je tri albuma: "Svaka je ljubav ista (osim one prave)" (1975.), "S tobom dijelim sve" (1984.) i album istog naziva ali s drugim pjesmama 1995. godine.

Pjevao je pjesmu "Žute dunje" za soundtrack filma "Kuduz", a jednom je nastupio i na Eurosongu, 1995. godine, kada je predstavljao Bosnu i Hercegovinu s pjesmom "21. vijek" i zauzeo 19. mjesto. Samo Hrvatska, Danska i Turska su dale Bosni bodove. Prije toga je Davorin za Eurosong konkurirao 1967. s Indexima, te kao solist 1993., na prvom samostalnom BH izboru za Pjesmu Europe, kada je pjevao čak tri pjesme – vlastitu, u pjesmi braće Mulahalilović, te u grupi koju su uz njega činili Mahir Paloš, Slobodan Vujović i Željka Katavić.

Tokom 1980-ih veoma često je nastupao s Mostarskim kišama, dječjom vokalnom grupom koju je vodio pjesnik Mišo Marić.

Oženio se 11. januara 1991. godine i u braku sa Sanjom ima sina Daria.

Kao član Indexa, dobitnik je Šestoaprilske nagrade grada Sarajeva, koja se dodjeljuje najistaknutijim stvaraocima u svim područjima.

Preminuo je 18. juna 2001. u Sarajevu od raka gušterače. Sahranjen je 20. juna 2001. na sarajevskom groblju Bare u Aleji velikana.

 Nagrada "Davorin"
Godišnja muzička nagrada u BiH, ustanovljena 2002. godine, u njegovu počast nazvana je Nagrada Davorin.
Muzička nagrada Davorin, koja se u BiH dodjeljuje najkvalitetnijim muzičkim sastavima, jedan je od načina da se Davorinov glas i legendarna muzika Indexa zauvijek sačuva kao simbol jednog vremena, koje bi bez Indexa bilo nemjerljivo siromašnije.

 Reference 

Kategorija:Indexi
Kategorija:Bosanskohercegovački pjevači
Kategorija:Predstavnici na Eurosongu 1995.
Kategorija:Bosanskohercegovački predstavnici na Euroviziji
Kategorija:Biografije, Sarajevo
Kategorija:Rođeni 1946.
Kategorija:Umrli 2001.